หุ้นเอเชียผันผวน วิตกนโยบายการค้าสหรัฐ-“แกรี่ โคห์น”โบกมือลาตำแหน่งที่ปรึกษาทำเนียบขาว
ตลาดหุ้นเอเชียผันผวน วิตกนโยบายการค้าสหรัฐ-“แกรี่ โคห์น”โบกมือลาตำแหน่งหัวหน้าที่ปรึกษาทำเนียบขาวหลัง "ทรัมป์" ยืนยันใช้แผนเก็บภาษีนำเข้าเหล็ก-อลูมิเนียม
7 มี.ค. 2561

ผู้สื่อข่าวรายงานว่า ตลาดหุ้นเอเชียปรับตัวลงในช่วงเช้าวันนี้ เนื่องจากนักลงทุนวิตกกังวลเกี่ยวกับข้อพิพาทด้านนโยบายการค้าของสหรัฐ หลังจากนายแกรี่ โคห์น หัวหน้าที่ปรึกษาฝ่ายเศรษฐกิจประจำทำเนียบขาว ได้ตัดสินใจลาออกจากตำแหน่ง ภายหลังจากประธานาธิบดีโดนัลด์ ทรัมป์ยืนยันว่า เขาจะเดินหน้าแผนการเรียกเก็บภาษีนำเข้าเหล็กและอลูมิเนียม
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 21,261.96 จุด ลดลง 155.80 จุด, -0.73% ดัชนี SSE Composite ตลาดหุ้นจีนเปิดวันนี้ที่ 3,288.86 จุด ลดลง 0.78 จุด, -0.02% ดัชนี HSI ตลาดหุ้นฮ่องกงเปิดวันนี้ที่ 30,323.77 จุด ลดลง 186.96 จุด, -0.61% ดัชนี TAIEX ตลาดหุ้นไต้หวันเปิดวันนี้ที่ 10,762.99 จุด ลดลง 21.35 จุด, -0.20% ดัชนี KOSPI ตลาดหุ้นเกาหลีใต้เปิดวันนี้ที่ 2,413.39 จุด เพิ่มขึ้น 1.98 จุด, +0.08% ดัชนี FTSE STI ตลาดหุ้นสิงคโปร์เปิดวันนี้ที่ 3,467.75 จุด ลดลง 24.17 จุด, -0.69% ดัชนี FBMKLCI ตลาดหุ้นมาเลเซียเปิดวันนี้ที่ 1,847.02 จุด ลดลง 1.35 จุด, -0.07%
ทั้งนี้ เจ้าหน้าที่ระดับสูงหลายคนของสหรัฐ ซึ่งรวมถึงนายพอล ไรอัน ประธานสภาผู้แทนราษฎรสหรัฐ ได้ออกมาแสดงท่าทีต่อต้านมาตรการเรียกเก็บภาษีนำเข้าเหล็กและอลูมิเนียม พร้อมกับเรียกร้องให้ปธน.ทรัมป์ยกเลิกแผนการดังกล่าว
ขณะที่นายแกรี่ โคห์น หัวหน้าที่ปรึกษาฝ่ายเศรษฐกิจประจำทำเนียบขาว ได้ตัดสินใจลาออกจากตำแหน่งแล้ว ซึ่งข่าวดังกล่าวได้สร้างความตื่นตระหนกให้กับนักลงทุน เนื่องจากนายโคห์นถือเป็นที่ปรึกษาที่น่าเชื่อถือสำหรับปธน.ทรัมป์สำหรับการให้คำแนะนำด้านเศรษฐกิจและตลาด
 
 